《枫林》
明代·于若瀛

禁城玉树渐秋深，枫色凄凄满上林。万片作霞延日丽，几株含雾苦霜吟。

斜连双阙辉青琐，倒影平津映碧浔。岐叶著飙声瑟瑟，殷红过雨色沈沈。

杂黄间绿缘成锦，委砌飘檐埒作金。向夕转深娇落照，因风散响怖栖禽。

城头迥接青岑远，殿角寒生绣幄阴。几度朝昏劳怅望，徘徊故苑倍萧森。

作者简介：于若瀛（1552-1610），字元絅，一字文若，号子步，晚号念东，明济宁卫（今山东省济宁市）人。万历十一年（1583年）登癸未科进士第，官直隶知县，迁户部主事，累右佥都御史，官至陕西巡抚，赠右副都御史。工诗擅书，著有《弗告堂集》。